बच्चों से मिलने दिया तो केस वापस लेंगे; लॉयर बोला- बच्चों की पढ़ाई बर्बाद हो रही..
Nawazuddin Siddiqui Domestic Violence Case - Actor To Revoke His Petition Against Ex-wife आलिया सिद्दीकी ने अपने एक्स हसबैंड नवाजुद्दीन सिद्दीकी के खिलाफ कई गंभीर आरोप लगाए थे। अब वो खुद एक बड़ी मुसीबत में फंस गईं हैं। कभी उनकी क्लोज फ्रेंड रहीं मंजू गढ़वाल ने उन्हें पैसों की लेन-देन में कोर्ट में घसीटा है।
तमाम लड़ाई-झगड़े के बाद नवाजुद्दीन सिद्दीकी अपनी एक्स वाइफ आलिया के साथ सुलह करना चाहते हैं। नवाजुद्दीन अपने बच्चों से मिलना चाहते हैं इसी वजह से उन्होंने ये फैसला लिया है।
रिपोर्ट्स की माने तो नवाजुद्दीन ने एक शर्त रखी है। शर्त ये है कि अगर उन्हें अपने बच्चों से मिलने दिया गया तो वो आलिया के खिलाफ बॉम्बे हाई कोर्ट में दायर याचिका वापस ले लेंगे। वहीं दूसरी तरफ आलिया के वकील का कहना है कि नवाज खुद अपने बच्चों से मिलना नहीं चाहते, उन्हें रोका किसने है।
बच्चों की खातिर सुलह चाहते हैं नवाज
इंडिया टुडे की रिपोर्ट के मुताबिक, कोर्ट में नवाज का केस लड़ रहे वकील प्रदीप थोराट का कहना है कि उनके (नवाज) बच्चों की पढ़ाई काफी प्रभावित हो रही है। उनका भविष्य खतरे में है इसलिए नवाज चाहते हैं कि उन्हें एक बार बच्चों से मिलने दिया जाए।
उन्हें अपने बच्चों से दूर रखा गया था इसलिए उन्होंने हैबियस कार्पस (बंदी प्रत्यक्षीकरण) की याचिका दायर की थी। बच्चों की पढ़ाई दुबई से हो रही है, इसलिए उन्हें एक बार फिजिकली बच्चों से मिलना दिया जाए। इसके बाद याचिका वापस ले ली जाएगी।
'नवाज के दावे गलत, वो खुद बच्चों से मिलना नहीं चाहते'
वहीं आलिया का केस लड़ रहे वकील शिखर खंडेलवाल ने कहा, 'मेरा मुवक्किल मामले को निपटाने के लिए तैयार है। आलिया तो नवाज के मां के घर पर ही अपने बच्चों के साथ रह रही है। तो फिर नवाज को कैसे नहीं पता होगा कि उनके बच्चे कहां हैं। वो अपने बच्चों से मिलने के लिए पूरी तरह स्वतंत्र हैं। हालांकि सच्चाई ये है कि नवाज खुद ही अपने बच्चों से मिलना नहीं चाहते।'
नवाज ने तोड़ी चुप्पी, कहा- इसलिए शांत था क्योंकि बच्चों पर गलत असर पड़ता
नवाजुद्दीन ने कुछ दिन पहले इस मामले में पहली बार अपनी चुप्पी तोड़ी थी। उन्होंने इंस्टाग्राम पर एक लंबा नोट शेयर करते हुए लिखा 'अपनी चुप्पी की वजह से मैं हर जगह गलत साबित हुआ। मैं इतने दिनों से इसलिए शांत था, क्योंकि इस तमाशे से मेरे बच्चों पर गलत असर पड़ता।
नवाज ने आगे लिखा, 'क्या किसी को पता है कि मेरे बच्चे बीते 45 दिनों से इंडिया में बंधक हैं और स्कूल नहीं जा रहे हैं। उनके लगातार गैरहाजिरी की वजह से स्कूल की तरफ से मुझे रोज लेटर आ रहे हैं। '
'आलिया को हर महीने 10 लाख रुपए देता था, सिर्फ पैसों के लिए करती हैं मुकदमें'
नवाज ने आलिया पर गंभीर आरोप लगाए हैं। नवाज का कहना है कि आलिया ये सब पैसों के लिए कर रही हैं। उन्होंने लिखा, 'बच्चों की अच्छी परवरिश के लिए पिछले 2 सालों में मैं उसे 10 लाख रुपए हर महीना देता था। जब वो मेरे बच्चों के साथ दुबई गई थी तो मैं स्कूल फीस, मेडिकल और ट्रैवल खर्चे के अलावा 5-7 लाख रुपए हर महीना उसे भेजता था।
मैंने उसकी 3 फिल्मों को फाइनेंस किया था, जिसकी कीमत करोड़ों थी। मैंने ऐसा इसलिए किया था, क्योंकि वो मेरे बच्चों की मां है। बच्चों के लिए लग्जरी गाड़ी भी दी गई, लेकिन आलिया ने उसे बेच दिया और उससे मिले सारे पैसे खुद पर खर्च कर लिए।'
आलिया को और ज्यादा पैसे चाहिए था, जिसकी वजह से उसने मुझ पर और मेरी मां पर आरोप लगाए और केस भी फाइल किया। उसने पहले भी ऐसा किया था और पैसे मिलने पर केस वापस ले लिया था।'
क्यों शुरू हुआ विवाद?
नवाजुद्दीन सिद्दीकी और आलिया की लड़ाई उस समय शुरू हुई थी, जब आलिया ने नवाज की मां पर मारपीट का आरोप लगाया था। आलिया का कहना था कि नवाज के परिवार वाले उनका शोषण कर रहे हैं और उन्हें अपनी प्रॉपर्टी से बेदखल कर रहे हैं।
आलिया का ये भी कहना था कि नवाज से तलाक के बाद भी दोनों रिलेशनशिप में रहे थे और दूसरे बच्चे का जन्म भी तलाक के बाद ही हुआ था, लेकिन नवाज ने कभी उनकी इज्जत नहीं की। वहीं नवाज की मां ने आलिया पर आरोप लगाते हुए कहा कि दूसरा बच्चा नवाज का न होकर किसी और का है।
इसके अलावा आलिया ने नवाजुद्दीन सिद्दीकी पर रेप का भी केस दर्ज कराया। उन्होंने कहा कि नवाज की मां उनके कैरेक्टर पर सवाल उठाती है और नवाज चुपचाप सुनते रहते हैं।
